# Spoločnosť VETROPACK NEMŠOVÁ, s. r. o.

vyhlasuje tretí ročník grantového programu

**„Malé veci okolo nás“**

Nevšedné drobnosti sa stále nachádzajú okolo každého z nás, i keď si ich nemusíme na prvý pohlaď všimnúť. Také „malé veci okolo nás“ totiž väčšinou neusilujú o to, aby ich niekto videl a ocenil, aj keď si to právom zaslúžia. Môže sa jednať o miesto v obci, prírodné krásy, zvláštne stavby, malé múzeá, expozície a ďalšie zaujímavosti, ale môže to byť aj skromná osobnosť alebo neformálny spolok, ktoré robia radosť ostatným. Skúste sa rozhliadnuť okolo seba a nominujte takú drobnosť, malú vec, ktorú by ste chceli zlepšiť alebo zviditeľniť.

## PravidlÁ grantového programu

### PRIHLÁŠKY:

Na prihlásenie do grantového programu (na grantovú výzvu) slúži formulár podľa záväzného vzoru. Prihláška musí obsahovať okrem zdôvodnenia nominácie aj ilustračnú fotografiu a spôsob využitia v prípade získania grantu, ktorý musí v plnej miere slúžiť na „prospech oceneného projektu“ (rozvoj jeho činnosti, zlepšenie stavu, zviditeľnenie atď.). Formulár je na stiahnutie na: <https://www.masvrstatec.sk>, príp. na vyžiadanie na tel. čísle: 032 6557 318 – Ľubica Gostíková.

Prihlášky do grantového programu môžete zasielať

**od 15.3.2022 do 30.4.2022**

na e-mail: lubica.gostikova@vetropack.com, alebo poštou na adresu VETROPACK NEMŠOVÁ s.r.o., Železničná 207/9, 914 41 Nemšová s označením „Malé veci okolo nás“, prípadne doručte osobne na recepciu v dobe po–pia 8:00 – 15.30 hod. Rozhodujúci je dátum doručenia na adresu firmy. Neúplne vyplnené formuláre žiadosti budú z programu vyradené.

### VÝBER a OCENENIE NAJLEPŠÍCH PROJEKTOV:

Výber z nominovaných projektov sa uskutoční formou hlasovania zamestnancov VETROPACK NEMŠOVÁ s.r.o. od 15.5.2022 do 31.5.2022, pričom zamestnanci pri výbere zohľadňujú zdôvodnenie nominácie, inovatívnosť projektu, prínos pre verejnosť, silu príbehu, možnosti spolupráce na projekte, jeho prepojenie s históriou atď. Na základe výsledkov hlasovania zamestnancov sa rozhodne o piatich víťazných projektoch, ktoré získajú grant vo výške 500 eur. Konečným príjemcom grantu je fyzická osoba, právnická osoba, prípadne vlastník (nehmotných aj hmotných vecí).

### DOPLŇUJÚCE PODMIENKY:

Vyúčtovanie grantu sa musí uskutočniť najneskôr do 31.1.2023 podľa prílohy „Vysporiadanie dotácie – Malé veci“, ktorá sa dá stiahnuť na https://www.masvrsatec.sk. Výdavky na realizáciu projektu musia byť uhradené do 31.12.2022.

Každý projekt môže byť prihlásený do programu len jeden raz, v prípade zhody nominácií rozhoduje skorší dátum doručenia registračného formulára do sídla spoločnosti. Autor projektu musí byť starší ako 18 rokov a musí mať trvalé bydlisko na území vymedzenom nižšie, prípadne musí na území aktívne pôsobiť. Každý môže podať, prihlásiť len jeden projekt. Do tohto grantového programu nie je možné prihlasovať akcie alebo aktivity kultúrneho ani športového charakteru.

Prihlásením do programu „Malé veci okolo nás“ autor udeľuje súhlas na využitie informácií z prihlášky vrátane zaslanej ilustračnej dokumentácie pre verejnú prezentáciu na internete, prípadne pre ďalšie využitie spoločnosťou VETROPACK NEMŠOVÁ, s.r.o., vždy s uvedením mena žiadateľa/autora.

### ÚZEMIE JE VYMEDZEnÉ OBCAMI:

Bolešov, Borčice, Horné Srnie, Kľúčové, Ľuborča, Trenčianska Závada, Nemšová, Skalka nad Váhom

### KONTAKTNÉ ÚDAJE A KONZULTÁCIE:

**e-mail:** lubica.gostikova@vetropack.com, **kontaktná osoba:** Ľubica Gostíková, **tel.:** 032 6557 318